CELEX: 32020D0280
Language: fi
Date: 2020-02-20 00:00:00
Title: Komission täytäntöönpanopäätös (EU) 2020/280, annettu 20 päivänä helmikuuta 2020, Kreikkaan kohdistuvan tiukennetun valvonnan jatkamisesta (tiedoksiannettu numerolla C(2020) 901) (Ainoastaan kreikankielinen teksti on todistusvoimainen)

28.2.2020   
               
               
                  FI
               
               
                  Euroopan unionin virallinen lehti
               
               
                  L 59/9
               
            
         KOMISSION TÄYTÄNTÖÖNPANOPÄÄTÖS (EU) 2020/280,
         annettu 20 päivänä helmikuuta 2020,
         Kreikkaan kohdistuvan tiukennetun valvonnan jatkamisesta
         
            
               (tiedoksiannettu numerolla C(2020) 901)
            
         
         (Ainoastaan kreikankielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon rahoitusvakautensa osalta vakavissa vaikeuksissa olevien tai vakavien vaikeuksien uhasta kärsivien euroalueen jäsenvaltioiden talouden ja julkisen talouden valvonnan tiukentamisesta 21 päivänä toukokuuta 2013 annetun Euroopan parlamentin ja neuvoston asetuksen (EU) N:o 472/2013 (1) ja erityisesti sen 2 artiklan 1 kohdan,
         sekä katsoo seuraavaa:
         
                     (1)
                  
                  
                     Euroopan vakausmekanismin rahoitustuki päättyi 20 päivänä elokuuta 2018, minkä jälkeen Kreikkaan sovellettiin tiukennettua valvontaa komission täytäntöönpanopäätöksen (EU) 2018/1192 (2) mukaisesti kuuden kuukauden ajan 21 päivästä elokuuta 2018. Tiukennettua valvontaa jatkettiin tämän jälkeen kahdesti (3), kummallakin kerralla kuudella kuukaudella, viimeksi 21 päivästä elokuuta 2019.
                  
               
                     (2)
                  
                  
                     Kreikka on saanut vuodesta 2010 lähtien huomattavan määrän rahoitustukea, minkä johdosta Kreikan velat euroalueen jäsenvaltioille, Euroopan rahoitusvakausvälineelle ja Euroopan vakausmekanismille ovat yhteensä 243 700 miljoonaa euroa. Kreikka sai eurooppalaisilta kumppaneiltaan rahoitustukea edullisin ehdoin, minkä lisäksi velan saattamiseksi kestävämmälle pohjalle toteutettiin useita toimenpiteitä vuonna 2012 ja jälleen vuonna 2017 Euroopan vakausmekanismin avulla. Euroryhmä pääsi 22 päivänä kesäkuuta 2018 poliittiseen yhteisymmärrykseen lisätoimenpiteiden toteuttamisesta velkakestävyyden varmistamiseksi. Näihin toimenpiteisiin sisältyvät muun muassa painotettujen keskimääräisten erääntymisaikojen pidentäminen 10 vuodella, korkojen ja lyhennysten lykkääminen vielä 10 vuodella sekä muiden velkatoimenpiteiden toteuttaminen. Euroryhmässä voidaan sopia kaksi kertaa vuodessa kahdesta lisätoimenpiteestä: siitä, että poistetaan vuodesta 2018 alkaen korkomarginaali, joka liittyy Euroopan rahoitusvakausvälineen ohjelmaan sisältyneeseen velan takaisinosto-osuuteen, ja siitä, että palautetaan sellaisten määrien siirto, jotka vastaavat euroalueen kansallisten keskuspankkien hallussa nettorahoitusvaroja koskevan sopimuksen ja arvopaperimarkkinaohjelman puitteissa olevista Kreikan joukkovelkakirjoista saatavia tuloja. Tämä edellyttää, että tiukennetun valvonnan puitteissa annettujen raporttien perusteella Kreikka noudattaa ohjelman jälkeisiä poliittisia sitoumuksia. Tältä osin euroryhmässä huhtikuussa ja joulukuussa 2019 aikaansaadun sopimuksen jälkeen käynnistettiin politiikkatoimista riippuvien velkatoimenpiteiden ensimmäisen ja toisen erän maksaminen.
                  
               
                     (3)
                  
                  
                     Kreikka on euroryhmässä sitoutunut jatkamaan kaikkia Euroopan vakausmekanismin vakaustukiohjelman, jäljempänä ’ohjelma’, mukaisesti hyväksyttyjä keskeisiä uudistuksia, saattamaan ne päätökseen ja turvaamaan ohjelmassa ja sitä edeltävissä ohjelmissa hyväksyttyjen tärkeiden uudistusten tavoitteet. Kreikka on myös sitoutunut toteuttamaan erityistoimia seuraavilla aloilla: finanssipolitiikka ja julkisen talouden rakenne, sosiaalipalvelut, rahoitusvakaus, työ- ja tuotemarkkinat, yksityistäminen ja julkishallinnon uudistus. Näillä erityistoimilla, jotka esitetään euroryhmän 22 päivänä kesäkuuta 2018 antaman lausunnon liitteenä, voidaan osaltaan puuttua Kreikan makrotalouden liiallisiin epätasapainoihin sekä talousvaikeuksien todellisiin tai mahdollisiin syihin.
                  
               
                     (4)
                  
                  
                     Komissio julkaisi 27 päivänä helmikuuta 2019 Kreikkaa koskevan vuoden 2019 maaraportin (4). Komissio totesi, että vaikka Kreikka on onnistuneesti palauttanut julkistaloutensa tasapainon ja supistanut huomattavasti vaihtotaseensa alijäämää, sen makrotalous kärsii edelleen finanssikriisin jäljiltä liiallisista epätasapainoista (5). Nämä liittyvät suureen julkiseen velkaan, negatiiviseen ulkomaiseen nettovarallisuusasemaan, järjestämättömien lainojen suureen osuuteen pankkien taseissa ja korkeana pysyvään työttömyysasteeseen. Nämä havainnot vahvistettiin myös varoitusmekanismia koskevassa kertomuksessa, jonka komissio hyväksyi 17 päivänä joulukuuta 2019 Euroopan parlamentin ja neuvoston asetuksen (EU) N:o 1176/2011 (6) perusteella ja jossa todettiin, että Kreikka kuuluu niihin jäsenvaltioihin, joista laadittaisiin perusteellinen tarkastelu vuonna 2020. Kertomuksen mukaan Kreikan julkinen velka oli vuoden 2018 lopussa 181,2 prosenttia suhteessa BKT:hen, mikä oli koko unionin suurin velkaosuus. Ulkomainen nettovarallisuusasema, joka oli -143,3 prosenttia suhteessa BKT:hen vuonna 2018, on edelleen erittäin korkea, joskin siihen sisältyy suuri ulkomainen julkinen velka erittäin edullisin ehdoin. Vaikka vaihtotaseen alijäämä on supistunut huomattavasti, se ei edelleenkään riitä tukemaan erittäin suuren ulkomaisen nettovarallisuusaseman supistamista maltilliselle tasolle tyydyttävällä vauhdilla. Työttömyysaste on edelleen laskenut vuoden 2013 huippulukemasta, joka oli 27,8 prosenttia, mutta se oli lokakuussa 2019 yhä 16,6 prosenttia. Pitkäaikaistyöttömyys (12,1 prosenttia vuoden 2019 kolmannella neljänneksellä) ja nuorisotyöttömyys (35,6 prosenttia lokakuussa 2019) ovat edelleen erittäin korkealla tasolla, vaikka ne ovatkin laskeneet huomattavasti kriisin aikaisiin huippulukemiin verrattuna (pitkäaikaistyöttömyys oli korkeimmillaan 19,9 prosenttia vuoden 2014 toisella neljänneksellä ja nuorisotyöttömyys 60,2 prosenttia helmikuussa 2013).
                  
               
                     (5)
                  
                  
                     Neuvosto tarkasteli vuoden 2019 kansallista uudistusohjelmaa sekä vuoden 2019 vakausohjelmaa komission vuonna 2019 toteuttaman perusteellisen tarkastelun ja komission arvion huomioon ottaen. Se suositti (7), että Kreikka toteuttaa vuosina 2019 ja 2020 toimia, joilla se varmistaa talouden kestävän elpymisen ja torjuu liiallisia makrotalouden epätasapainoja jatkamalla ja täydentämällä uudistuksia, jotka ovat Kreikan euroryhmän kokouksessa 22 päivänä kesäkuuta 2018 antamien ohjelmanjälkeisten sitoumusten mukaisia. Neuvosto suositti myös, että Kreikka kohdentaa investointeihin liittyvää talouspolitiikkaansa erityisiin painopistealueisiin, joilla voidaan luoda vankka perusta kasvulle samalla kun vähennetään alueellisia eroja ja varmistetaan sosiaalinen osallisuus.
                  
               
                     (6)
                  
                  
                     Komissio julkaisi neljännen arviointiraporttinsa (8) Kreikkaan sovellettavasta tiukennetusta valvonnasta 20 päivänä marraskuuta 2019. Se totesi, että Kreikka on toteuttanut tarvittavat toimet täyttääkseen erityiset uudistussitoumuksensa vuoden 2019 puolivälissä, mutta lisätoimet ovat ratkaisevan tärkeitä uudistusten loppuun saattamiseksi ja tarvittaessa niiden nopeuttamiseksi. Arvioinnissa otettiin huomioon uuden hallinnon toimet viime kuukausien aikana sitoumusten täyttämiseksi laajemman uudistusohjelman edistämisen yhteydessä ja sen halukkuus valmistella niitä tiiviissä yhteistyössä toimielinten kanssa.
                  
               
                     (7)
                  
                  
                     Viranomaiset ovat alkaneet edistyä viivästyneiden rahoitusalan uudistusten toteuttamisessa, mutta niihin liittyviä suunnitelmia on vielä täsmennettävä. Kreikan pankkien likviditeettitilanne on parantunut edelleen, ja on merkkejä siitä, että pankkien pääsy rahoitusmarkkinoille on vähitellen palautunut, mutta vanhat riskit ja haasteet ovat yhä suuret. Pankkien pääomapositio on edelleen riittävä, mutta niihin voi kohdistua lyhyen aikavälin paineita, jotka johtuvat esimerkiksi siirtymävaiheen vakavaraisuusjärjestelyjen asteittaisesta lakkauttamisesta. Pankeilla on edelleen suuri määrä järjestämättömiä lainoja. Vaikka järjestämättömien lainojen määrä on asteittain vähentynyt oltuaan suurimmillaan 107,2 miljardia euroa maaliskuussa 2016, niitä oli syyskuun 2019 lopussa yhä peräti 71,2 miljardia euroa eli 42,1 prosenttia asiakkaille myönnettyihin lainoihin liittyvien taseeseen sisältyvien vastuiden kokonaismäärästä. Hiljattain hyväksytyn omaisuuserien suojaamisjärjestelmän (Hercules) täytäntöönpanolla pyritään nopeuttamaan merkittävästi nykyisiä strategioita, joilla vähennetään järjestämättömiä lainoja pankkisektorilla. Muita haasteita ovat muun muassa heikko kannattavuus nykyisessä alhaisessa korkotasossa sekä valtion ja pankkien välinen vahva yhteys, jonka myötä esimerkiksi laskennallisten verohyvitysten osuus pankkien pääomasta on suuri. Kreikan pankkien likviditeettitilanteen paraneminen ja tallettajien luottamuksen lisääntyminen johtivat pääomaliikkeiden rajoitusten poistamiseen kokonaan 1 päivästä syyskuuta 2019.
                  
               
                     (8)
                  
                  
                     Viime vuosina saavutetusta edistyksestä huolimatta Kreikalla on edelleen vastassaan suuria liiketoimintaympäristöön ja oikeuslaitokseen liittyviä haasteita. Vaikka Kreikka on edistynyt esimerkiksi lyhentämällä yrityksen rekisteröintiin kuluvaa aikaa ja vahvistamalla vähemmistösijoittajien suojaa, se on edelleen paljon jäljessä parhaiten suoriutuneiden maiden rintamasta useilla tärkeimpien vertailuindikaattoreiden rakenteellisten osatekijöiden aloilla (esim. tuomioistuimen päätöksen tekemiseen kuluva aika, sopimusten täytäntöönpano, omaisuuden rekisteröinti ja maksukyvyttömyysmenettelyt).
                  
               
                     (9)
                  
                  
                     Kreikka ei saanut vuoden 2010 jälkeen lainaa rahoitusmarkkinoilta. Heinäkuusta 2017 alkaen se alkoi kuitenkin päästä takaisin rahoitusmarkkinoille laskemalla liikkeeseen valtion joukkovelkakirjoja. Kreikan valtion joukkovelkakirjojen tuotot alkoivat hitaasti laskea sen jälkeen, kun EVM-ohjelma saatiin onnistuneesti päätökseen vuonna 2018, ja ne laskivat edelleen huomattavasti vuoden 2019 jälkipuoliskolla. Joulukuussa 2019 valtion 10 vuoden joukkovelkakirjojen tuotto oli ennätyksellisen alhainen (1,4 prosenttia), kun se vuotta aiemmin oli 4,3 prosenttia. Kreikan lainanoton ehdot ovat kuitenkin edelleen epävakaat ulkoisten taloudellisten riskien ja kotimaisten haavoittuvuustekijöiden vuoksi. Kreikka on myös hyötynyt luottoluokituslaitosten tekemistä luokitusten korotuksista, mutta ei ole vielä päässyt investointiluokkaan (investment grade).
                  
               
                     (10)
                  
                  
                     Edellä esitetyn perusteella komissio toteaa, että edellytykset, joiden vuoksi asetuksen (EU) N:o 472/2013 2 artiklan mukainen tiukennettu valvonta on perusteltua, ovat edelleen voimassa. Varsinkin Kreikan rahoitusvakauteen liittyy yhä riskejä, joilla voi toteutuessaan olla haitallisia heijastusvaikutuksia muihin euroalueen jäsenvaltioihin. Heijastusvaikutukset saattavat myös ilmetä välillisesti eli näkyä sijoittajien luottamuksen heikkenemisenä ja siten muille euroalueen pankeille ja jäsenvaltioille aiheutuvien jälleenrahoituskustannusten kasvuna.
                  
               
                     (11)
                  
                  
                     Näin ollen Kreikan on keskipitkällä aikavälillä jatkettava toimenpiteitä, joilla pyritään puuttumaan vaikeuksien todellisiin tai mahdollisiin syihin, ja pantava täytäntöön rakenneuudistuksia, joilla tuetaan vankkaa ja kestävää talouden elpymistä, ottaen huomioon useiden tekijöiden pitkäaikaiset vaikutukset. Tällaisia tekijöitä ovat muun muassa vakava ja pitkittynyt laskusuhdanne kriisin aikana; Kreikan suuri velkataakka; maan rahoitusalaan liittyvät haavoittuvuustekijät; rahoitusalan ja Kreikan julkisen talouden väliset edelleen suhteellisen vahvat kytkökset, jotka perustuvat muun muassa valtion omistuksiin; riski näillä aloilla esiintyvien vakavien jännitteiden leviämisestä euroalueen muihin jäsenvaltioihin sekä euroalueen muiden jäsenvaltioiden altistuminen Kreikan valtionvelkariskille.
                  
               
                     (12)
                  
                  
                     Jotta voidaan poistaa jäljellä olevat riskit ja valvoa tämän tavoitteen toteuttamiseksi annettujen sitoumusten noudattamista, vaikuttaa tarpeelliselta ja asianmukaiselta jatkaa Kreikkaan kohdistuvaa tiukennettua valvontaa asetuksen (EU) N:o 472/2013 2 artiklan 1 kohdan mukaisesti.
                  
               
                     (13)
                  
                  
                     Kreikalle tarjottiin 22 päivänä tammikuuta 2020 lähetetyllä kirjeellä mahdollisuus esittää näkemyksensä komission arvioinnista. Kreikka yhtyi 27 päivänä tammikuuta 2020 antamassaan vastauksessa suurelta osin komission arvioon maan taloudellisista haasteista, jotka ovat perusteena tiukennetun valvonnan jatkamiselle.
                  
               
                     (14)
                  
                  
                     Kreikka saa jatkossakin teknistä tukea (Euroopan parlamentin ja neuvoston asetuksen (EU) 2017/825 (9) mukaisesta) rakenneuudistusten tukiohjelmasta uudistusten suunnittelua ja täytäntöönpanoa varten, mukaan lukien keskeisten uudistusten jatkaminen ja loppuun saattaminen noudattaen tiukennetun valvonnan puitteissa seurattavia toimintapoliittisia sitoumuksia.
                  
               
                     (15)
                  
                  
                     Komissio aikoo tehdä tiiviisti yhteistyötä Euroopan vakausmekanismin kanssa sen varhaisvaroitusjärjestelmän puitteissa tiukennetun valvonnan toteuttamiseksi,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Täytäntöönpanopäätöksellä (EU) 2018/1192 käyttöön otettua asetuksen (EU) N:o 472/2013 2 artiklan 1 kohdan mukaista, Kreikkaa koskevaa tiukennettua valvontaa jatketaan vielä kuuden kuukauden ajan 21 päivästä helmikuuta 2020.
         
         
            2 artikla
            Tämä päätös on osoitettu Helleenien tasavallalle.
         
         
            Tehty Brysselissä 20 päivänä helmikuuta 2020.
            
               
                  Komission puolesta
               
               Paolo GENTILONI
               
                  Komission jäsen
               
            
         
         
            (1)  EUVL L 140, 27.5.2013, s. 1.
         
            (2)  Komission täytäntöönpanopäätös (EU) 2018/1192, annettu 11 päivänä heinäkuuta 2018, Kreikkaa koskevan tiukennetun valvonnan käyttöönotosta (EUVL L 211, 22.8.2018, s. 1).
         
            (3)  Komission täytäntöönpanopäätös (EU) 2019/338 (EUVL L 60, 28.2.2019, s. 17) ja komission täytäntöönpanopäätös (EU) 2019/1287 (EUVL L 202, 31.7.2019, s. 110).
         
            (4)  SWD(2019) 1007 final.
         
            (5)  COM(2019) 150 final.
         
            (6)  Euroopan parlamentin ja neuvoston asetus (EU) N:o 1176/2011, annettu 16 päivänä marraskuuta 2011, makrotalouden epätasapainon ennalta ehkäisemisestä ja korjaamisesta (EUVL 306, 23.11.2011, s.25).
         
            (7)  Neuvoston suositus, annettu 9 päivänä heinäkuuta 2019, Kreikan vuoden 2019 kansallisesta uudistusohjelmasta sekä samassa yhteydessä annettu Kreikan vuoden 2019 vakausohjelmaa koskeva neuvoston lausunto.
         
            (8)  Euroopan komissio: Enhanced Surveillance Report – Greece, November 2019, Institutional Paper 116, marraskuu 2019.
         
            (9)  Euroopan parlamentin ja neuvoston asetus (EU) 2017/825, annettu 17 päivänä toukokuuta 2017, rakenneuudistusten tukiohjelman perustamisesta kaudeksi 2017–2020 ja asetusten (EU) N:o 1303/2013 ja (EU) N:o 1305/2013 muuttamisesta (EUVL L 129, 19.5.2017, s. 1).